หอการค้าไทย คาดการณ์เศรษฐกิจปี 2562 ขยายตัวร้อยละ 4.3-4.5 ระบุ ยังต้องติดตามปัจจัยเสี่ยงที่อาจกระทบภาพรวมเศรษฐกิจโลกอย่างใกล้ชิด
หอการค้าไทย คาดการณ์เศรษฐกิจปี 2562 ขยายตัวร้อยละ 4.3-4.5 ระบุ ยังต้องติดตามปัจจัยเสี่ยงที่อาจกระทบภาพรวมเศรษฐกิจโลกอย่างใกล้ชิด     นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่าหอการค้าไทยยังคงเป้าประมาณการณ์เศรษฐกิจไทยปี 2561 ขยายตัวร้อยละ 4.2 และเป็นปีแรกในรอบ 6 ปีที่เศรษฐกิจไทยขยายตัวเกินร้อยละ 4 ส่วนทิศทางและแนวโน้มเศรษฐกิจไทยในปี 2562 คาดว่าจะขยายตัวในกรอบร้อยละ 4.3-4.5 โดยมีปัจจัยที่ต้องเฝ้าระวังคือ สงครามการค้าสหรัฐ-จีน , การปรับขึ้นอัตราดอกเบี้ยของธนาคารกลางสหรัฐ และข้อตกลงเบร็กซิทอังกฤษ-อียู ที่คาดว่าจะเห็นความชัดเจนในเดือนกุมภาพันธ์     สำหรับการเลือกตั้งที่จะเกิดขึ้นในต้นปี 2562 คาดว่าจะช่วยกระตุ้นบรรยากาศเศรษฐกิจให้คึกคักและมีเม็ดเงินมากระตุ้นเศรษฐกิจได้ประมาณ 30,000-50,000 ล้านบาท และมองว่าเศรษฐกิจไทยในปีหน้ายังมีความหน้าเป็นห่วงโดยเฉพาะราคาพืชผลทางการเกษตรที่คาดว่าจะมีราคาลดลงตามราคาน้ำมันในตลาดโลก และคาดว่าเศรษฐกิจจะฟื้นตัวอย่างเด่นชัดกลางปี 2562